DECLARAȚIA DE ASIGURARE 3. În temeiul dispozițiilor articolului 287 din Tratatul privind funcționarea Uniunii Europene (TFUE), Curtea a auditat: (a) conturile anuale ale agenției, care cuprind situațiile financiare (3) și rapoartele privind execuția bugetară (4) pentru exercițiul financiar încheiat la 31 decembrie 2013; și (b) legalitatea și regularitatea operațiunilor subiacente acestor conturi. Responsabilitatea conducerii 4. Conducerea este responsabilă de întocmirea și de prezentarea fidelă a conturilor anuale ale agenției, precum și de legalitatea și regularitatea operațiunilor subiacente acestora (5): (a) responsabilitățile conducerii în ceea ce privește conturile anuale ale agenției includ conceperea, implementarea și menținerea sistemului de control intern necesar pentru întocmirea și pentru prezentarea fidelă a unor situații financiare care să nu fie afectate de denaturări semnificative, fie rezultate din acte de fraudă, fie rezultate din erori; aceste responsabilități includ, de asemenea, alegerea și aplicarea politicilor contabile corespunzătoare, pe baza normelor contabile adoptate de contabilul Comisiei (6), precum și elaborarea unor estimări contabile rezonabile în lumina circumstanțelor existente. Directorul aprobă conturile anuale ale agenției după ce contabilul acesteia le-a întocmit pe baza tuturor informațiilor disponibile și după ce acesta a elaborat o notă ce însoțește conturile, în care declară, inter alia, că a obținut o asigurare rezonabilă conform căreia aceste conturi prezintă, sub toate aspectele semnificative, o imagine corectă și fidelă a situației financiare a agenției; (b) responsabilitățile conducerii în ceea ce privește asigurarea legalității și regularității operațiunilor subiacente și respectarea principiului bunei gestiuni financiare constau în conceperea, implementarea și menținerea unui sistem eficace și eficient de control intern, care să facă apel la o supraveghere adecvată și la măsuri corespunzătoare de prevenire a neregularităților și a fraudei, precum și, dacă se dovedește necesar, la acțiuni în justiție pentru recuperarea fondurilor plătite sau utilizate în mod incorect. Responsabilitatea auditorului 5. Responsabilitatea Curții este de a furniza Parlamentului European și Consiliului (7), pe baza auditului pe care l-a desfășurat, o declarație de asigurare cu privire la fiabilitatea conturilor anuale și la legalitatea și regularitatea operațiunilor subiacente acestora. Auditul Curții este efectuat în conformitate cu standardele internaționale de audit și codul deontologic formulate de IFAC și cu standardele internaționale ale instituțiilor supreme de audit formulate de INTOSAI. Aceste standarde impun Curții să planifice și să efectueze auditul astfel încât să obțină o asigurare rezonabilă referitor la prezența sau la absența unor denaturări semnificative în cadrul conturilor anuale ale agenției și la conformitatea operațiunilor subiacente cu legile și reglementările în vigoare. 6. Auditul implică aplicarea unor proceduri în vederea obținerii de probe de audit privind sumele și informațiile prezentate în conturi și privind legalitatea și regularitatea operațiunilor subiacente acestora. Procedurile de audit sunt alese pe baza raționamentului auditorului, care se întemeiază pe evaluarea riscului ca în cadrul conturilor să se regăsească denaturări semnificative sau ca la nivelul operațiunilor subiacente să existe neconformități semnificative cu cerințele din legislația Uniunii Europene, fie că aceste denaturări sau neconformități rezultă din acte de fraudă, fie că rezultă din erori. Atunci când evaluează aceste riscuri, auditorul analizează controalele interne referitoare la întocmirea și la prezentarea fidelă a conturilor, precum și sistemele de supraveghere și de control introduse pentru a asigura legalitatea și regularitatea operațiunilor subiacente, și definește proceduri de audit corespunzătoare în raport cu circumstanțele. Auditul include, în egală măsură, aprecierea caracterului adecvat al politicilor contabile și a caracterului rezonabil al estimărilor contabile, precum și evaluarea prezentării globale a conturilor. 7. Curtea consideră că probele de audit obținute sunt suficiente și adecvate pentru a sta la baza declarației sale de asigurare. Opinia privind fiabilitatea conturilor 8. În opinia Curții, conturile anuale ale agenției prezintă în mod fidel, sub toate aspectele semnificative, situația financiară a acesteia la 31 decembrie 2013, precum și rezultatele operațiunilor sale și fluxurile sale de numerar pentru exercițiul încheiat la această dată, în conformitate cu dispozițiile regulamentului său financiar și cu normele contabile adoptate de contabilul Comisiei. Argumentele care stau la baza exprimării opiniei cu rezerve privind legalitatea și regularitatea operațiunilor subiacente conturilor 9. În 2013, cheltuielile aferente granturilor s-au ridicat la 32 de milioane de euro, reprezentând 39 % din totalul cheltuielilor. Pentru a verifica cheltuielile declarate de țările care cooperează cu agenția, aceasta a efectuat controale de verosimilitate înainte de efectuarea plăților pentru toate tipurile de operațiuni finanțate (operațiuni comune de returnare și operațiuni terestre/maritime/aeriene comune). De regulă, în cazul operațiunilor comune de returnare, se solicită documentația care justifică drepturile la plată ale țărilor care cooperează cu agenția, însă acest lucru nu se întâmplă și în cazul operațiunilor terestre/maritime/aeriene comune derulate în cadrul acordurilor de finanțare semnate înainte de luna iunie 2013. 10. Operațiunile aferente acțiunilor terestre/maritime/aeriene comune au însumat 23 de milioane de euro, respectiv 28 % din totalul cheltuielilor aferente exercițiului 2013. Deși s-a introdus un sistem mai cuprinzător de controale ex ante pentru acordurile de finanțare semnate începând cu luna iunie 2013, majoritatea operațiunilor efectuate în 2013 au fost rezultatul acordurilor de finanțare semnate înaintea acestei date. 11. Agenția efectuează controale ex post cu privire la finanțările care acoperă operațiuni din exercițiile anterioare, dar niciuna dintre operațiunile de finanțare din 2013 nu a făcut obiectul acestui ciclu de controale ex post. 12. În absența unor probe de audit corespunzătoare și suficiente cu privire la eficacitatea controalelor ex ante și ex post vizând operațiunile din 2013, nu se poate obține o asigurare suficientă referitoare la legalitatea și regularitatea operațiunilor de finanțare din 2013 legate de acțiunile terestre/maritime/aeriene comune. Opinie cu rezerve privind legalitatea și regularitatea operațiunilor subiacente conturilor 13. În opinia Curții, cu excepția aspectelor descrise la punctele 9-12, operațiunile subiacente conturilor anuale ale agenției aferente perioadei 1 ianuarie-31 decembrie 2013 sunt conforme cu legile și reglementările în vigoare sub toate aspectele semnificative.